襄州太守王侯復峴山羊公祠
作者：李康伯
朝代：宋

paragraphs: 賢哉西晉鉅平侯，刻碑立祠在荆州。
州民萬家見之者，揜面汍瀾雙淚下。
逮今緜歷幾百祀，峴首巍然臨漢水。
碑鈋祠廢榛莽中，蕭蕭只有悲風起。
內閣深沈侍從臣，赤帷皁蓋來行春。
殷勤拂碑復祠貌，一朝舊迹重如新。
山光葱蒨水清冽，天長地久無時別。
古人今人空茫茫，惟是功名不能滅。